32004R1101
L 211/3
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (EO) № 1101/2004 НА КОМИСИЯТА
от 10 юни 2004 година
за изменение на приложения I и II към Регламент (ЕИО) № 2377/90 на Съвета за установяване на процедура на Общността за определяне на максимално допустимите граници на остатъчни вещества от ветеринарномедицински продукти в храните от животински произход
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 2377/90 на Съвета от 26 юни 1990 г. относно установяване на процедура на Общността за определяне на максимално допустимите граници на остатъчни вещества от ветеринарномедицински продукти в храните от животински произход (1), последно изменен с Регламент (ЕО) № 546/2004 на Комисията (2), и по-специално член 6, член 7 и член 8 от него,
като има предвид, че:
(1)
В съответствие с Регламент (ЕИО) № 2377/90, трябва да бъдат установени максимално допустими граници на остатъчните вещества прогресивно за всички фармакологичноактивни субстанции, които се използват в рамките на Общността във ветеринарномедицински продукти, предназначени за прилагане върху животни, отглеждани за производство на храни.
(2)
Максимално допустимите граници на остатъчни вещества трябва да бъдат установени само след като в рамките на Комитета за ветеринарномедицинските продукти бъдат разгледани всички необходими сведения по отношение на сигурността на остатъците от съответните субстанции за потребителя на хранителни продукти от животински произход и влиянието на остатъчните вещества върху индустриалната преработка на хранителните продукти.
(3)
Когато се установяват максимално допустимите граници на остатъчни вещества за ветеринарномедицински продукти в хранителни продукти от животински произход, е необходимо да се посочи животинския вид, в който могат да бъдат налични тези остатъци, равнищата, които могат да бъдат налични във всяка една от съответните месни тъкани, които се получават от третираното животно (прицелни тъкани) и естеството на остатъчното вещество, което е релевантно за мониторинга на остатъчните вещества (маркерно остатъчно вещество).
(4)
За контрола на остатъчните вещества, според съответното законодателство на Общността, максимално допустимите граници на остатъчни вещества трябва да се установят за прицелните тъкани на черния дроб или на бъбреците. Въпреки това, в последно време черният дроб и бъбреците се премахват от кланичните трупове, които са предназначени за международна търговия, и затова трябва да бъдат установени максимално допустими граници на остатъчни вещества и за мускулната тъкан и мастната тъкан.
(5)
В случаите, когато ветеринарномедицинските продукти са предназначени за употреба при птици носачки, млекодайни животни или медоносни пчели, максимално допустими граници следва да бъдат определени също така и за яйца, мляко и мед.
(6)
Тулатромицин следва да бъде включен в приложение I към Регламент (ЕИО) № 2377/90.
(7)
Диклазурил следва да бъде включен в приложение II към Регламент (ЕИО) № 2377/90.
(8)
Следва да се предвиди достатъчен срок преди влизането в сила на настоящия регламент с цел да се позволи на държавите-членки да направят необходимите изменения за разрешителните за пускане на пазара на съответните ветеринарномедицински продукти, които са били предоставени в съответствие с Директива 2001/82/ЕО (3), последно изменена с Директива 2004/28/ЕО на Европейския парламент и на Съвета (4), за да се вземат предвид разпоредбите на настоящия регламент.
(9)
Мерките, предвидени в настоящия регламент, са в съответствие със становището на Постоянния комитет за ветеринарномедицинските продукти,
ПРИЕ НАСТОЯЩИЯ РЕГЛАМЕНТ:
Член 1
Приложения I и II към Регламент (ЕИО) № 2377/90 се изменят съгласно приложението към настоящия регламент.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Прилага се от шестдесетия ден след публикуването му.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 10 юни 2004 година.